Deputatul PNL Gigel Știrbu cere demisia ministrului PSD al Agriculturii, după ce Florin Barbu l-a citat pe dictatorul Nicolae Ceaușescu pentru a justifica subvențiile pentru stuful din Deltă / "Un urmaș al partidului comunist nu are ce căuta la conducerea unui minister"
Deputatul PNL Gigel Știrbu cere demisia ministrului PSD al Agriculturii, Florin Barbu, după ce acesta l-a citat pe dictatorul Nicolae Ceaușescu pentru a justifica subvențiile pentru stuful din Delta Dunării.
"Declarațiile recente ale ministrului Agriculturii, Florin Barbu, au șocat și indignat pe toți cei care au auzit sau au citit despre ele. Domnul Barbu l-a citat pe fostul dictator Nicolae Ceaușescu pentru a-și justifica decizia de a transforma stuful din Delta Dunării în pajiște. «Nu vreau să exagerez, președintele nostru, domnul Nicolae Ceaușescu, nu spunea degeaba că stuful e aurul verde al României», a declarat domnul Barbu. Aceste cuvinte sunt cu adevărat uluitoare și dezamăgitoare, dar «Gura păcătosului adevăr grăiește»!
Este evident că un urmaș al partidului comunist nu are ce căuta la conducerea unui minister și, mai presus de toate, nu are nicio autoritate morală sau politică pentru a face referire la Nicolae Ceaușescu, un dictator care a adus atât de multă suferință și opresiune poporului român", susține Gigel Știrbu într-o postare pe Facebook.
Deputatul PNL consideră că, prin această declarație, Florin Barbu "nu doar că insultă memoria celor care au suferit și au murit în timpul Revoluției române din 1989, dar și califică alegerea sa într-o funcție de conducere ca fiind complet neadecvată și lipsită de respect pentru valorile democratice și pentru suferințele trecute ale poporului român".
"Prin urmare, solicit public demisia imediată a domnului Florin Barbu din funcția de ministru al Agriculturii. Este esențial ca liderii noștri să manifeste integritate și respect față de principiile democratice și valorile naționale.
În plus, consider că este și responsabilitatea prim-ministrului României, Marcel Ciolacu, să ia măsuri în acest sens. Dacă nu va acționa pentru a remedia această situație, acest lucru arată o lipsă de conducere din partea sa, sugerând o asociere cu ideile și acțiunile neadecvate ale ministrului Barbu.
Să nu uităm niciodată sacrificiile făcute de cei care au luptat pentru libertatea și democrația noastră. Este datoria noastră să protejăm și să onorăm această memorie în fiecare zi", încheie Gigel Știrbu.
Ministrul Agriculturii, Florin Barbu (PSD), a declarat, într-un interviu pentru Euronews România, că "președintele nostru, domnul Nicolae Ceaușescu, nu spunea degeaba că stuful e aurul verde al României".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank